CELEX: 62022CN0279
Language: sk
Date: 2022-04-22 00:00:00
Title: Vec C-279/22: Návrh na začatie prejudiciálneho konania, ktorý podal Fővárosi Törvényszék (Maďarsko) 22. apríla 2022 – CH/Nemzeti Adó- és Vámhivatal Fellebbviteli Igazgatósága

27.6.2022   
            
            
               SK
            
            
               Úradný vestník Európskej únie
            
            
               C 244/21
            
         
      Návrh na začatie prejudiciálneho konania, ktorý podal Fővárosi Törvényszék (Maďarsko) 22. apríla 2022 – CH/Nemzeti Adó- és Vámhivatal Fellebbviteli Igazgatósága
      (Vec C-279/22)
      (2022/C 244/27)
      Jazyk konania: maďarčina
      
         Vnútroštátny súd, ktorý podal návrh na začatie prejudiciálneho konania
      
      Fővárosi Törvényszék
      
         Účastníci konania pred vnútroštátnym súdom
      
      
         Žalobca: CH
      
         Žalovaný: Nemzeti Adó- és Vámhivatal Fellebbviteli Igazgatósága
      
         Prejudiciálne otázky
      
      
                  1.
               
               
                  Má sa článok 2 smernice 2013/34/EÚ (1) vykladať v tom zmysle, že pôsobnosť tejto smernice sa nevzťahuje na jednotlivcov, ale zahŕňa len spoločnosti a iné formy podnikov taxatívne vymedzených v jej prílohách I a II?
               
            
                  2.
               
               
                  V prípade kladnej odpovede to znamená, že ustanovenia smernice 2013/34/EÚ, ktoré ukladajú povinnosti, nemožno tak uplatňovať na jednotlivcov, t. j., že povinnosti určené pre podniky, ktoré spadajú do jej pôsobnosti, nemožno uplatniť voči jednotlivcom a chápať pri skúmaní ich daňových povinností tak, že sú mierené voči nim?
               
            
                  3.
               
               
                  V prípade kladnej odpovede na predchádzajúcu otázku, koná daňový úrad členského štátu v súlade s účtovnými zásadami, ako aj s cieľom a úlohou požiadavky na uverejňovanie, ako sú uvedené v článkoch 4, 30 a 33 smernice 2013/34/EÚ, s právom na spravodlivý proces uznaným článkom 47 Charty základných práv Únie ako všeobecná zásada práva a so základnými zásadami právnej istoty a proporcionality, keď na základe ustanovení zákona o účtovníctve dospeje k záveru o rozdielnej daňovej záťaži jednotlivca len z dôvodu, že uvedený jednotlivec nie je schopný poskytnúť úradu všetky účtovné dokumenty spoločnosti nezávislej od neho, aby preukázal, že v záujme uvedenej spoločnosti ako zamestnávateľ v rámci svojej práce použil peňažné prostriedky spravované podľa inštrukcií alebo poverenia, a v dôsledku toho daňový úrad pripíše jednotlivcovi neposkytnutie dôkazov, ktorými nedisponuje alebo nemohol z objektívnych dôvodov disponovať, keďže tieto dokumenty sú verejne prístupné vzhľadom na povinnosť spoločností zverejňovať svoje ročné účtovné závierky?
               
            
                  4.
               
               
                  Možno ustanovenia smernice 2013/34/EÚ – najmä jej preambulu a články 4, 6, 30 a 33 – vykladať v tom zmysle, že splnenie povinností stanovených týmito článkami zakladá zákonnú domnienku o súlade obsahu ročných účtovných závierok so základnými zásadami účtovníctva, najmä zo zásadami pravdivosti a predloženia dôkazov?
               
            
                  5.
               
               
                  Koná daňový úrad v súlade s článkami 4, 6, 30 a 33 smernice 2013/34/EÚ, ako aj s právom na spravodlivý proces zakotveným v článku 47 Charty a so základnou zásadou právnej istoty, ak bez vyvrátenia zákonnej domnienky o súlade, ktorú zakladá splnenie povinností smernice, a bez preskúmania obsahu daňového priznania, odmieta uznať ročné účtovné uzávierky uverejnené spoločnosťou ako preukázanie ich obsahu, a to z dôvodu, že nestačí len hodnoverne preukázať tento obsah, teda preukázať, že jednotlivec vrátil spoločnosti sumy, ktoré použil, ale že všetky účtovné dokumenty spoločnosti sú na tieto účely potrebné?
               
            
         (1)  Smernica Európskeho parlamentu a Rady 2013/34/EÚ z 26. júna 2013 o ročných účtovných závierkach, konsolidovaných účtovných závierkach a súvisiacich správach určitých druhov podnikov, ktorou sa mení smernica Európskeho parlamentu a Rady 2006/43/ES a zrušujú smernice Rady 78/660/EHS a 83/349/EHS (Ú. v. EÚ L 182, 2013, s. 19).